**Ministru kabineta noteikumu projekta "Grozījumi Ministru kabineta 2016. gada 31. maija noteikumos Nr. 345 "Darbības programmas "Izaugsme un nodarbinātība" 8.3.2. specifiskā atbalsta mērķa "Palielināt atbalstu vispārējās izglītības iestādēm izglītojamo individuālo kompetenču attīstībai" 8.3.2.1. pasākuma "Atbalsts nacionāla un starptautiska mēroga pasākumu īstenošanai izglītojamo talantu attīstībai" īstenošanas noteikumi" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta (turpmāk – MK) noteikumu projekts "Grozījumi Ministru kabineta 2016.gada 31.maija noteikumos Nr. 345 „Darbības programmas "Izaugsme un nodarbinātība” 8.3.2. specifiskā atbalsta mērķa „Palielināt atbalstu vispārējās izglītības iestādēm izglītojamo individuālo kompetenču attīstībai” 8.3.2.1. pasākuma "Atbalsts nacionāla un starptautiska mēroga pasākumu īstenošanai izglītojamo talantu attīstībai" īstenošanas noteikumi"" (turpmāk – noteikumu projekts) sagatavots ar mērķi paredzēt atbalstu starptautisko mācību priekšmetu olimpiāžu, starptautisko skolēnu zinātnes pasākumu organizēšanai Latvijā un nodrošināt Finanšu ministrijas 2018. gada 21. septembra metodikas “Vienas vienības izmaksu standarta likmes aprēķina un piemērošanas metodika 1 km izmaksām darbības programmas “Izaugsme un nodarbinātība” īstenošanai” piemērošanu transporta izdevumiem 8.3.2. specifiskā atbalsta mērķa "Palielināt atbalstu vispārējās izglītības iestādēm izglītojamo individuālo kompetenču attīstībai" 8.3.2.1. pasākuma "Atbalsts nacionāla un starptautiska mēroga pasākumu īstenošanai izglītojamo talantu attīstībai" (turpmāk – 8.3.2.1. pasākums) ietvaros.  Plānotais noteikumu projekta spēkā stāšanās laiks ir 2019.gada janvāris. |

|  |  |  |  |  |
| --- | --- | --- | --- | --- |
| **I. Tiesību akta projekta izstrādes nepieciešamība** | | | | |
| 1. | Pamatojums | | MK noteikumu projekts sagatavots saskaņā ar Eiropas Savienības struktūrfondu un Kohēzijas fonda 2014. – 2020. gada plānošanas perioda vadības likuma 20. panta 6. un 13. punktu. | |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | | Ministru kabineta 2016.gada 31.maija noteikumos Nr. 345 "Darbības programmas "Izaugsme un nodarbinātība" 8.3.2. specifiskā atbalsta mērķa "Palielināt atbalstu vispārējās izglītības iestādēm izglītojamo individuālo kompetenču attīstībai" 8.3.2.1. pasākuma "Atbalsts nacionāla un starptautiska mēroga pasākumu īstenošanai izglītojamo talantu attīstībai" īstenošanas noteikumi" (turpmāk – MK noteikumi) ir noteikta kārtība, kādā īstenojams 8.3.2.1.pasākums. 8.3.2.1. pasākuma īstenošanu nodrošina Valsts izglītības satura centrs (turpmāk – Centrs), kas īsteno projektu "Nacionāla un starptautiska mēroga pasākumu īstenošana izglītojamo talantu attīstībai" (turpmāk – projekts) un saskaņā ar MK noteikumu 12. punktu ir Eiropas Sociālā fonda finansējuma saņēmējs.  Pašreiz spēkā esošā MK noteikumu redakcija neparedz atbalstu starptautisko mācību priekšmetu olimpiāžu un starptautisko skolēnu zinātnes pasākumu organizēšanai Latvijā, bet paredz atbalstu izglītojamo dalības nodrošināšanai starptautiskajās mācību priekšmetu olimpiādēs, zinātnes izstādēs, konkursos, jauno zinātnieku skolās. Sākot ar 2016.gada 31.oktobri projekts tiek sekmīgi īstenots. Projekta ietvaros Latvijas izglītojamie ir piedalījušies 39 starptautiska mēroga pasākumos, kur kopumā uzrādījuši augstus rezultātus: 11 zelta medaļas, 22 sudraba medaļas, 56 bronzas medaļas un 19 atzinības rakstus.  Projekta īstenotājs darba gaitā ir kāpinājis savu potenciālu tālākai izaugsmei, tādēļ starptautisko mācību priekšmetu olimpiāžu un citu starptautisko pasākumu rīkošana Latvijā ir loģisks turpinājums projektā iesaistīto pedagogu un mācībspēku profesionālajai izaugsmei un Latvijas izglītojamo talantu attīstībai.  2018. gadā izglītojamie no Latvijas ir piedalījušies 15 starptautiskos pasākumos un ieguvuši piecas zelta, 10 sudraba un 31 bronzas medaļas, kas šobrīd ir vēsturiski lielākais viena mācību gada laikā iegūtais medaļu skaits.  Projekta īstenošanas laikā novērojama Latvijas izglītojamo pieaugoša interese par dalību mācību priekšmetu olimpiādēs un zinātniskajos pasākumos – 2018. gadā tiešsaistes olimpiāžu dalībnieku vidējais skaits ir pieaudzis par 2000 izglītojamo, savukārt, valsts skolēnu zinātniskajā konferencē piedalījās 798 darbu autori (iepriekšējos norises gados dalībnieku skaits nepārsniedza 500 izglītojamos).  Kopumā Latvija jau 26 gadus piedalās starptautiskajās mācību priekšmetu olimpiādēs, starptautiskajās zinātnes izstādēs, konkursos, jauno zinātnieku skolās, kurās katru gadu gūst ievērojamas panākumus, tomēr jau 16 gadus neviens no šiem starptautiskajiem pasākumiem nav norisinājies Latvijā. Pēdējo reizi starptautiskā mācību priekšmetu olimpiāde Latvijā norisinājās 2002.gadā (13.starptautiskā bioloģijas olimpiāde), tajā piedalījās 155 skolēni, kas pārstāvēja 40 valstis. Latvijas komanda šajā gadā ieguva 2 sudraba un 2 bronzas medaļas, un novērojams, ka starptautisko pasākumu organizētājvalstis, pateicoties intensīvai papildu pasākumu īstenošanai, būtiski paaugstina sasniegumus konkrētos mācību priekšmetos ar ietekmi arī turpmākajos mācību gados.  Centrs ir rosinājis ieceri par divu starptautisko mācību priekšmetu olimpiāžu organizēšanai Latvijā – Eiropas fizikas olimpiāde 2019.gadā un Baltijas reģiona informātikas olimpiāde 2020.gadā. Tāpat 2018.gada rudenī pastāv iespēja saņemt Eiropas Komisijas uzaicinājumu organizēt Eiropas Jauno zinātnieku konkursu Latvijā, kas ir Eiropas reģiona vienīgais skolēnu zinātniskās pētniecības darbu izstāde – konkurss.  Starptautisko mācību priekšmetu olimpiāžu un starptautisko skolēnu zinātnes pasākumu organizēšana Latvijā dos iespēju Centram sniegt ieguldījumu vispārējās izglītības attīstībā, papildus motivējot izglītojamos sasniegt augstus rezultātus tieši Latvijā organizētajos starptautiskajās mācību priekšmetu olimpiādēs un skolēnu zinātnes pasākumos, sniedzot ieguldījumu vispārējās izglītības attīstībā, un gūt pieredzi starptautisku pasākumu rīkošanā. Gatavojoties plānotajai Eiropas fizikas olimpiādei 2018./2019. mācību gadā vispārējās izglītības iestādēs tiks papildus pievērsta uzmanība fizikas mācību priekšmeta apguvei, bet nākamajā mācību gadā – zināšanu uzlabošanai informātikā, kas sniegs ieguldījumu zināšanu paplašināšanai un nostiprināšanai tik būtiskos mācību priekšmetos. Šādu starptautisku pasākumu organizēšana Latvijā ir būtiska arī akadēmiskajā vidē, kas vienlaikus procesā iesaistītajam akadēmiskajam personālam būs ne tikai jauns izaicinājums, bet arī apliecinājums un atzinība tā sasniegumiem un ieguldījumam Latvijas izglītojamo talantu attīstībai. Tā būs ne tikai iespēja Latvijas akadēmiskajai un vispārējās izglītības videi prezentēt savu valsti, bet arī sniegs iespēju veidot olimpiādes saturu, tiesības piedalīties Akadēmiskajā komitejā un stiprināt izglītības iestāžu un augstskolu pedagogu kapacitāti darbā ar talantīgajiem skolēniem atbilstoši labākajai starptautiskajai praksei.  2018.gadā Latvija ir saņēmusi uzaicinājumu rīkot 3. Eiropas fizikas olimpiādi Latvijā. Šī olimpiāde līdz šim ir notikusi Igaunijā un Krievijā. Latvija ir pārstāvēta šīs olimpiādes Akadēmiskās komitejas sastāvā un tai ir vienas balss tiesības.  Eiropas fizikas olimpiādes norise plānota no 2019.gada 31.maija līdz 4.jūnijam. Kopējās olimpiādes izmaksas plānotas 150 000 *euro* apmērā, kas ietvers atlīdzības izmaksas aktivitātes koordinatoram un uz pasākuma īstenošanu piesaistītajam organizatoriskajam personālam, ekspertu atalgojumu olimpiādes satura (uzdevumu) izstrādei. Kopējās izmaksas atalgojumam tiek plānotas 60 000 *euro* apmērā. Naktsmītņu, transporta un ēdināšanas izmaksas kopā plānotas 60 000 *euro* apmērā, kā arī mārketinga un publicitātes izmaksas – kopā 30 000 *euro*. No projekta līdzekļiem šīs olimpiādes organizēšanai plānots segt izmaksas līdz 30 000 *euro* apmērā, kas ietvers izdevumus pasākuma koordinēšanai (rīcības un organizatoriskās komitejas izveidei, nepieciešamo infrastruktūras un loģistikas pasākumu organizēšanai, konsulārās dokumentācijas sagatavošanai, pasākuma norises plāna izstrādei, apbalvojumu piešķiršanas un izstrādes koordinēšanai) un starptautisko pasākumu satura izstrādei (ieviešanas programmas izstrādei, novērtēšanas vadlīniju izstrādei, uzdevumu izstrādei, uzdevumu vērtēšanai, rezultātu analīzei). Ekspertus uzdevumu izstrādei plānots piesaistīt uz darba līgumu vai pakalpojumu līgumu pamata. Pārējās olimpiādes izmaksas tiks segtas no papildu piesaistītā finansējuma no atbalstītājiem un pasākuma dalībnieku veiktajām dalības maksas iemaksām.  Tiek plānots, ka olimpiādē piedalīsies 220 dalībnieki (150 skolēni un 70 komandu vadītāji un mentori) kopumā pārstāvot 30 Eiropas reģiona valstis.  Starptautisko mācību priekšmetu olimpiāžu un citu starptautisko pasākumu komandu veidošanas, ekspertu piesaistes un pasākumu norises principus nosaka katra attiecīgā pasākuma kārtība jeb nolikums. Ierasti dalībai komandā kvalificējas piecu augstāko rezultātu rādītāju ieguvušie nacionālā vai Baltijas un Ziemeļvalstu reģiona olimpiādes Latvijas pārstāvji. Katrai no komandām ir noteikts delegācijas sastāvs, ekspertu un mentoru skaits. Ierasti starptautisko pasākumu rīkotājvalstij ir iespēja dalībai starptautiskajos pasākumos pieteikt divas komandas. Otras komandas atlasei pasākumu norisē iesaistītās universitātes izstrādās atlases kritērijus komandas izveidei. Izveidoto komandu plānots īpaši gatavot dalībai olimpiādē, sadarbojoties Latvijas Universitātei un Rīgas Tehniskajai universitātei. Olimpiādes rezultātu vērtēšanas eksperti tiek atlasīti noteiktā procedūrā, kas ir noteikta atbilstoši starptautiskā pasākuma specifikai neatkarīgi no tā, kurā valstī pasākums tiek organizēts.  Baltijas reģiona informātikas olimpiādes norise tiek plānota 2020.gada aprīlī. Kopējās olimpiādes izmaksas plānotas 120 000 *euro* apmērā, kas ietvers atlīdzības izmaksas 60 000 *euro*, naktsmītņu, transporta un ēdināšanas izmaksas 40 000 *euro* un mārketinga un publicitātes izmaksas 20 000 *euro*. No projekta līdzekļiem šīs olimpiādes organizēšanai plānots segt 60 000 *euro* apmērā, kas ietvers atalgojumu aktivitātes koordinatoram – pasākuma organizatoriskās komitejas vadītājam, kā arī speciālistiem un ekspertiem satura izstrādē, kurus plānots piesaistīt uz darba līgumu vai pakalpojumu līgumu pamata. Pārējās olimpiādes izmaksas tiks segtas no papildu piesaistītā finansējuma no atbalstītājiem un pasākuma dalībnieku veiktajām dalības maksas iemaksām. Tiek plānots, ka olimpiādē piedalīsies 20 valstu komandas.  Centrs papildus minētajām starptautiskajām mācību priekšmetu olimpiādēm izvērtē iespējas 2021.gadā Latvijā rīkot starptautisko Eiropas Jauno zinātnieku konkursu. Kopējās pasākuma izmaksas plānotas 500 000 *euro* apmērā. No projekta līdzekļiem šī pasākuma organizēšanai plānots segt 60 000 *euro* apmērā, kas ietvers atalgojumu aktivitātes koordinatoram – pasākuma organizatoriskās komitejas vadītājam, kā arī speciālistiem un ekspertiem satura izstrādē. Pārējās olimpiādes izmaksas tiks segtas no Eiropas Komisijas finansējuma pasākuma īstenošanai un papildu piesaistītā finansējuma no atbalstītājiem.  Tiek plānots, ka šajā konkursā varētu piedalīties 700 dalībnieku no Eiropas Savienības dalībvalstīm.  Papildus Centrā ir saņemti priekšlikumi 2021.gadā izvērtēt Latvijas iespējas organizēt starptautisko ģeogrāfijas un starptautisko ekonomikas olimpiādi.  Pirms lēmuma pieņemšanas par katru no plānotajiem starptautiskajiem pasākumiem, Izglītības un zinātnes ministrijas (turpmāk – ministrija) vadības sēdē tiks izvērtēts katra pasākuma pieteikums, t.sk., finanšu, akadēmiskā un profesionālā kapacitāte, attiecīgi pieņemot gala lēmumu par atbalstu vai atteikumu attiecīgā pasākuma rīkošanai.  Lai nodrošinātu iespēju no projekta līdzekļiem daļēji segt starptautisko mācību priekšmetu olimpiāžu un skolēnu zinātnes pasākumu organizēšanu, nepieciešams veikt grozījumus, kas paredz iespēju Latvijā organizēt starptautiskās mācību priekšmetu olimpiādes un starptautiskos skolēnu zinātnes pasākumus. Projekta ieviešanas procesā ir izveidojusies finanšu līdzekļu atlikums, ko veido neizmantotais finansējums atalgojumam projekta vadības un īstenošanas personālam. Finanšu līdzekļu ietaupījums radies arī optimizējot piesaistīto ekspertu darbu atbilstoši izglītojamo grupu vajadzībām. Starptautisko pasākumu rīkošanai plānots izmantot iepirkumā par pedagogu profesionālo pilnveidi ietaupītos finanšu līdzekļus (100 000 *euro*) un projektā plānotās neparedzētās izmaksas.  No projekta līdzekļiem starptautisko pasākumu rīkošanai Latvijā plānots izmantot tikai projekta ieviešanas gaitā ietaupītos finanšu līdzekļus. Šo pasākumu īstenošanai netiek plānots samazināt izdevumus kādai no projektā sākotnēji plānotajām atbalstāmajām darbībām. Starptautisko pasākumu rīkošana Latvijā neietekmēs projekta plānoto ieviešanas gaitu un sasniedzamos rezultātus. Lēmums par starptautiskā pasākuma rīkošanu tiks pieņemts, lai, uzņemoties saistības, netiktu radīta nepieciešamība finansējuma pārdalei no citiem darbības programmas “Izaugsme un nodarbinātība” specifiskā atbalsta mērķiem vai pasākumiem. Starptautisko olimpiāžu (pasākumu) organizēšanai nepieciešamie ESF līdzekļi nepārsniegs 8.3.2.1.pasākuma ietvaros pieejamos finanšu līdzekļus.  Centrs ir veicis pārrunas ar potenciālajiem sponsoriem par finansējuma piesaisti starptautisko pasākumu rīkošanai. Galīgais lēmums par piesaistītā finansējuma apjomu tiks pieņemts, kad potenciālais sponsors noslēgs iekšējo saskaņošanas procesu par plānoto atbalstu. 3.Eiropas Fizikas olimpiādes dalībnieku kopējās iemaksas par dalību olimpiādē plānotas 40 000 *euro*, pasākuma starptautisko novērotāju dalības maksas - 10 000 *euro*. Starptautisko pasākumu rīkošanai Latvijā nav plānots pieprasīt papildus līdzekļus no valsts budžeta.  Starptautisko pasākumu organizēšanas procesā piedalīsies arī Latvijas Universitāte, kuras Senāts 2018.gada rudenī ir pieņēmis lēmumu atbalstīt Eiropas Fizikas olimpiādes rīkošanu un norisi, kā arī Rīgas Tehniskā universitāte. Olimpiādes norises procesā tiks iesaistīti Latvijas Universitātes Fizikas, matemātikas un optometrijas fakultātes studenti.  MK noteikumu grozījumi ir labvēlīgi finansējuma saņēmējam, tie sniedz iespēju izmantot projektā ieekonomētos finanšu līdzekļus starptautisko pasākumu rīkošanai Latvijā. Tiesiskais regulējums ietekmē Centru un Centrālo finanšu un līgumu aģentūru, jo nepieciešams veikt grozījumus vienošanās par projekta īstenošanu, bet tas būtiski nepalielina administratīvo slogu.  Izdevumi starptautisko pasākumu rīkošanai Latvijā projekta ietvaros tiks attiecināti no grozījumu spēkā stāšanās dienas, bet ne ilgāk kā līdz projekta noslēgumam - 2021. gada 31. augustam.  Grozījumiem nav ietekmes uz 8.3.2.1. pasākuma ietvaros noteiktajiem uzraudzības rādītājiem –  1. iznākuma rādītāju – līdz 2023.gada 31.decembrim vispārējās izglītības iestāžu skaits, kas saņēmušas Eiropas Sociālā fonda atbalstu individuālas mācību pieejas attīstībai un ieviešanai izglītojamo individuālo kompetenču attīstībai, – 200, tai skaitā līdz 2018.gada 31.decembrim – 100, veicinot specifiskā atbalsta mērķa kopējā iznākuma rādītāja sasniegšanu – 272;  2. rezultāta rādītāju – līdz 2023.gada 31.decembrim vispārējās izglītības iestādes, kas ieviesušas individuālu pieeju izglītojamo kompetenču attīstībai, – 200, veicinot specifiskā atbalsta mērķa kopējā rezultāta rādītāja sasniegšanu – 272;  3. finanšu rādītāju – līdz 2018.gada 31.decembrim sertificēti izdevumi 986 204 *euro* apmērā.  Katrs no Latvijā rīkotajiem starptautiskajiem pasākumiem projektā tiks uzskaitīts kā atsevišķs pasākums, līdzīgi kā līdz šim projektā tiek uzskaitīti pasākumi izglītojamo talantu attīstībai.  Izglītojamiem sniegtais atbalsts sagatavošanās procesā dalībai Latvijā rīkotajos starptautiskajos pasākumos neatšķirsies no atbalsta kādu izglītojamie saņem gatavojoties starptautiskajiem pasākumiem citās valstīs un tiks uzskaitīts atbilstoši pasākumu dalībnieku dalības reģistrācijas sarakstiem, kas izsekojami atbilstoši apstiprinātajam sagatavošanās plānam, kurš attiecīgi atbilst ekspertu iesniegtajiem darba laika pārskatiem, nepārsniedzot starptautiskajos nosacījumos noteikto maksimālo kontaktdarba stundu apjomu.  8.3.2. specifiskā atbalsta mērķa "Palielināt atbalstu vispārējās izglītības iestādēm izglītojamo individuālo kompetenču attīstībai" rezultāta rādītāju kopā veido gan 8.3.2.1. pasākuma ietvaros veiktās darbības, nodrošinot pedagogu profesionālās kompetences pilnveidi darbam ar talantīgajiem izglītojamajiem, gan 8.3.2.2. pasākuma "Atbalsts izglītojamo individuālo kompetenču attīstībai" ietvaros veiktās kompleksās darbības vispārējās izglītības iestādes un pašvaldības līmenī.  MK noteikumu grozījumi ierosināti, balstoties uz Centra ierosinājumu, Latvijas Universitātes aicinājumu, Latvijas Tirdzniecības un rūpniecības kameras, Latvijas Elektrotehnikas un elektronikas rūpniecības asociācijas un Mašīnbūves un metālapstrādes rūpniecības asociācijas kolektīvo lūgumu nodrošināt starptautisko mācību priekšmetu olimpiāžu organizēšanu Latvijā.  MK noteikumu projekts paredz grozījumu MK noteikumu 22.2.1. un 22.2.3.apakšpunktos, lai no 2019.gada 1.februāra nodrošinātu Finanšu ministrijas 2018. gada 21. septembra metodikas “Vienas vienības izmaksu standarta likmes aprēķina un piemērošanas metodika 1 km izmaksām darbības programmas “Izaugsme un nodarbinātība” īstenošanai” piemērošanu transporta izdevumiem projekta vadības un īstenošanas personālam. | |
| 3. | Projekta izstrādē iesaistītās institūcijas un publiskas personas kapitālsabiedrības | | Noteikumu projektu izstrādāja Izglītības un zinātnes ministrija, balstoties uz projekta īstenotāja – Centra – ierosinājumu. | |
| 4. | Cita informācija | | Nav. | |
|  |  | |  | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | | |
| 1. | | Sabiedrības mērķgrupas, kuras tiesiskais regulējums ietekmē vai varētu ietekmēt | | Tiesiskais regulējums ietekmē Centru, izglītojamos, pedagogus, augstāko izglītības iestāžu akadēmisko personālu. |
| 2. | | Tiesiskā regulējuma ietekme uz tautsaimniecību un administratīvo slogu | | Tiesiskais regulējums ietekmē Centru un Centrālo finanšu un līgumu aģentūru. Nepieciešams veikt grozījumus vienošanās par projekta īstenošanu. |
| 3. | | Administratīvo izmaksu monetārs novērtējums | | Noteikumu projekts šo jomu neskar. |
| 4. | | Atbilstības izmaksu monetārs novērtējums | | Noteikumu projekts šo jomu neskar. |
| 5. | | Cita informācija | | Nav. |

|  |
| --- |
| III. Tiesību akta projekta ietekme uz valsts budžetu un pašvaldību budžetiem |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Izstrādātais noteikumu projekts ir ievietots tīmekļa vietnē www.izm.gov.lv (sadaļā Normatīvie akti / Normatīvo aktu projekti). |
| 2. | Sabiedrības līdzdalība projekta izstrādē | Sabiedrības līdzdalība noteikumu projekta izstrādē tiek nodrošināta, ievietojot noteikumu projektu tīmekļa vietnē [www.izm.gov.lv](http://www.izm.gov.lv) un aicinot sabiedrības pārstāvjus rakstiski sniegt viedokli par noteikumu projektu tā izstrādes stadijā – nosūtot elektroniski uz elektronisko pasta adresi: [pasts@izm.gov.lv](mailto:pasts@izm.gov.lv) vai sniedzot viedokli klātienē. |
| 3. | Sabiedrības līdzdalības rezultāti | Nav saņemti priekšlikumi vai iebildumi. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Atbildīgās iestādes funkcijas pilda Izglītības un zinātnes ministrija, sadarbības iestādes funkcijas – Centrālā finanšu un līgumu aģentūra.  Projekta izpildi nodrošina Centrs. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projektam nav ietekmes uz pārvaldes funkcijām un institucionālo struktūru.  Noteikumu projekta izpildes rezultātā nav paredzēta esošu institūciju likvidācija vai reorganizācija. |
| 3. | Cita informācija | Nav. |

Izglītības un zinātnes ministra vietā –

labklājības ministrs Jānis Reirs

Vizē:

Valsts sekretāre Līga Lejiņa

S.Zvirbule, 67097974

[Signe.Zvirbule@izm.gov.lv](mailto:Signe.Zvirbule@izm.gov.lv)